b'\n_START_ARTICLE_\nIngrid Elisabeth Johansen\n_START_SECTION_\nSangkarriere\n_START_PARAGRAPH_\nHun opptr\xc3\xa5dte f\xc3\xb8rste gang offentlig i Hammerfest Metodistkirke, der hennes far Roy Terje Olsen var organist. Hun var vokalist i popgruppen Albatross i perioden 1973-76, og turnerte i Norge, Sverige og Sveits. Hun vant den landsomfattende talentkonkurransen \xc2\xabStjerne 75\xc2\xbb p\xc3\xa5 Momarkedet 1975. Hun var ogs\xc3\xa5 vokalist i dansebandet Catalina i \xc3\xa5rene 1976-82. Hun ble nominert til Spellemannprisen i 1977 med LP-albumet Ingrid Elisabeth._NEWLINE_I 1978 ble hun vokalist i Terje Fj\xc3\xa6rns orkester. Samme \xc3\xa5r var hun deltaker i Melodi Grand Prix, der hun fikk en syvendeplass. med sangen Den danseglade fruen. I Melodi Grand Prix 1979 fikk hun en fjerdeplass med sangen Boogie Bill. Hun har medvirket i fjernsynsproduksjoner i NRK og i tysk TV NDR. Hun utga flere plater i Tyskland under navnet \xc2\xabInger Johanson\xc2\xbb. Senere var hun vokalist ved restaurant- og revy-etablissementet Oslo Cabaret, der orkesteret var ledet av Bj\xc3\xb8rn J\xc3\xb8rgensen. Hun ble senere vokalist i R&B-gruppen The Original Bullshit Band. _NEWLINE_Johansen var vokalist i den Oslo-baserte jazzrockgruppen Walking Tall i \xc3\xa5rene 1984-1994, og siden vokalist i den kvinnelige jazzgruppen Girl Talk 1992-94 som for \xc3\xb8vrig bestod av Bodil Niska (saxofon), Elisabeth Walker (piano) og Tine Asmundsen (bass). I 1988 var hun vokalist i popgruppen Coco, som hadde hitsangen \xc2\xab(You Are My) Summer Love\xc2\xbb. Hun var medlem av vokaljazzgruppen Four You i perioden 1980-1984. I \xc3\xa5rene 1994-2004 sang hun med Hammerfest Storband, f\xc3\xb8r hun ble vokalist i Torungen Storband i Arendal fra 2005 til 2009. Hun var ogs\xc3\xa5 solist i gospelkoret Good Gospel p\xc3\xa5 Gj\xc3\xb8vik i \xc3\xa5rene 2008-2009.\n_START_SECTION_\nSkuespillerkarriere\n_START_PARAGRAPH_\nJohansen var revyskuespiller ved Friedrichstadt-Palast, \xc3\x98st-Berlin fra 1978 til 1979. Hun benyttet da kunstnernavnet \xc2\xabInger Johanson\xc2\xbb. Hun medvirket som skuespiller i Chat Noir-revyen \xc2\xabBr\xc3\xb8d og sirkus\xc2\xbb sesongen 1978-1979, med Dag Fr\xc3\xb8land som regiss\xc3\xb8r. Deretter spilte hun i ABC-teaterets revy \xc2\xabDet v\xc3\xa5res for Norge\xc2\xbb, som ble regissert av Tom Sterri og Dag V\xc3\xa5gs\xc3\xa5s. I farsen Den spanske flue p\xc3\xa5 ABC-teateret i 1990 spilte hun rollen som stuepiken Marie. Forestillingen ble filmet av NRK, som satte den p\xc3\xa5 programmet hver nytt\xc3\xa5rsaften frem til 2008.'